《上知郡承议》
宋代·郑侠

于乐之性长自赊，世物莫得而榛芜。
阴阳变化在舒惨，千里岂足劳建除。
忆昔僭侈擅一隅，琼宫贝阙妆金珠。
穷奢极麾相倾夺，所不可道矧可书。
天清地宁圣神出，荡荡一化浑太虚。
颓基故址尽荒草，往往狐兔来争居。
鱼书虎符若邮传，几人到此图安舒。
谭公贤明大国后，宝璞岂肯雕璠玙。
拂除荒秽出夷旷，茨茅墩瓦从古初。
壁书齐丘俭化论，譬如论海先河渠。
千古兴亡一端梦，逍遥巾氅日裕如。
有客登亭见施设，笑杀琐琐夸瀛壶。

作者简介：（1041—1119）福州福清人，字介夫，号大庆居士、一拂居士。英宗治平四年进士。调光州司法参军。秩满入京，对王安石言新法不便。久之，监安上门。神宗熙宁七年，久旱不雨，流民扶携塞道，绘流民图上之，奏请罢新法，次日，新法罢去者十有八事。吕惠卿执政，又上疏论之，谪汀州编管，徙英州。哲宗立，始得归。元符七年，再贬英州。徽宗立，赦还，复故官，旋又为蔡京所夺，遂不复出。有《西塘集》。